ΓΡΑΠΤΗ ΕΡΩΤΗΣΗ P-3028/96 υποβολή: Nel van Dijk (V) προς την Επιτροπή (6 Νοεμβρίου 1996)

Θέμα: Καλκάρ: πλουτώνιο για πυρηνικά όπλα

Αφότου έπαυσε να λειτουργεί ο αντιδραστήρας ταχέων νετρονίων στο Καλκάρ οι Γερμανοί, Ολλανδοί και Βέλγοι εταίροι του προγράμματος δεν μπορούν να διαθέσουν 205 στοιχεία καυσίμων τα οποία περιλαμβάνουν περισσότερο από 1 τόνο πλουτώνιο. Η εταιρία SBK (Schnelle Brueter Kernkraftwerksgesellschaft) διαπραγματεύεται με την αμερικανική επιχείρηση ANMS (Advanced Nuclear & Medical Systems) τη διάθεση προς την ANMS του πλεονασματικού πλουτωνίου ((Βλέπε τηλεοπτική εκπομπή του Netwerk της 20ής Οκτωβρίου 1996 και το περιοδικό Der Spieger της 21ης Οκτωβρίου 1996. )). Σύμφωνα με συνεργάτη του ANMS, η επιχείρηση θα χρησιμοποιήσει το πλουτώνιο για την παραγωγή τριτίου, με στόχο, ενδεχομένως, την παραγωγή πυρηνικών όπλων.

1. Έχει ενημερωθεί η Επιτροπή για τις διαπραγματεύσεις μεταξύ SBK και ANMS σχετικά με το πλεόνασμα πλουτωνίου που παραμένει μετά την παύση λειτουργίας του προγράμματος για το Καλκάρ;

2. Εάν η Επιτροπή έχει ενημερωθεί για τις διαπραγματεύσεις μπορεί να ανακοινώσει εάν έχει επίσης πληροφορηθεί την πιθανή χρησιμοποίηση του πλουτωνίου για την παραγωγή τριτίου το οποίο μπορεί ενδεχομένως να χρησιμοποιηθεί στην παραγωγή πυρηνικών όπλων;

3. Μπορεί να επιβεβαιώσει η Επιτροπή ότι οι κυβερνήσεις της Γερμανίας, του Βελγίου και της Ολλανδίας καθώς και η ίδια η Ευρωπαϊκή Επιτροπή οφείλουν να εγκρίνουν, μέσω συμφωνίας, την παράδοση πλουτωνίου σε εταίρο εκτός της Κοινότητας και ότι η Ευρατόμ ως φορέας ιδιοκτησίας του πυρηνικού υλικού οφείλει να διαβεβαιώσει ότι οι διατάξεις περί ασφαλείας του πληθυσμού έχουν τηρηθεί κατά γράμμα;

4. Έχουν εν τω μεταξύ δώσει τη συγκατάθεσή τους οι ενδιαφερόμενες κυβερνήσεις;

5. Εάν η Επιτροπή είτε στο πλαίσιο της Ευρατόμ, είτε σε άλλο, δεν έχει ενημερωθεί για τις διαπραγματεύσεις μεταξύ SBK και ANBS, δεν συμμερίζεται άραγε τη γνώμη του υπογράφοντος ότι, κάτι τέτοιο οφείλει να συμβεί βάσει της ισχύουσας ευρωπαϊκής νομοθεσίας και συγκεκριμένα του κεφαλαίου 8 περί ιδιοκτησίας και του κεφαλαίου 10 περί εξωτερικών σχέσεων της Συνθήκης Ευρατόμ για το πυρηνικό υλικό;

6. Δεν συμφωνεί η Επιτροπή με τη γνώμη του υπογράφοντος ότι η χρησιμοποίηση του πλουτωνίου του Καλκάρ για την παραγωγή πυρηνικών όπλων πρέπει, να ανασχεθεί, οποτεδήποτε κι αν συμβεί και μπορεί να αναφέρει κατά ποιόν τρόπο θα επιτύχει το ανωτέρω;

Απάντηση του κ. Παπουτσή εξ ονόματος της Επιτροπής (21 Νοεμβρίου 1996)

Η Επιτροπή γνωρίζει ότι η εταιρεία SBK προτίθεται να πωλήσει το πλουτώνιο του αντιδραστήρα ταχέων νετρονίων του Καλκάρ. Πάντως μέχρι στιγμής, δεν έχει υποβληθεί στην Επιτροπή καμία σύμβαση ή σχέδιο σύμβασης. Πρέπει να σημειωθεί ότι, εν γένει, τα συμβαλλόμενα μέρη διαπραγματεύονται ελεύθερα τις συμβάσεις τους.

Σε περίπτωση σύναψης τέτοιου είδους σύμβασης, αυτή πρέπει να υποβληθεί προς έγκριση στην Επιτροπή, η οποία θα ελέγξει τη συμμόρφωσή της με τη Συνθήκη Ευρατόμ ή με κάθε άλλη σχετική διεθνή συμφωνία (συνθήκη περί μη διάδοσης, σύμβαση για τη φυσική προστασία, οδηγίες του Λονδίνου, κλπ.).

Αν τα υλικά αυτά πρόκειται να εξαχθούν εκτός της Κοινότητας, η Επιτροπή οφείλει να εγκρίνει τις εν λόγω εξαγωγές οι οποίες, άλλωστε, θα απαιτούσαν την έκδοση σχετικής άδειας από το κράτος μέλος στο έδαφος του οποίου βρίσκονται τα υλικά.

Εξάλλου, αν τα υλικά προορίζονταν για εξαγωγή προς τις Ηνωμένες Πολιτείες, θα υπόκεινταν στις διατάξεις της συμφωνίας μεταξύ της Ευρατόμ και των Ηνωμένων Πολιτειών ((ΕΕ αριθ. L 120 της 20.5.1996. )) η οποία, μεταξύ άλλων, ορίζει ότι:

«Τα μη πυρηνικά υλικά, τα πυρηνικά υλικά και ο εξοπλισμός που μεταφέρονται κατ' εφαρμογή της παρούσας συμφωνίας, καθώς και τα ειδικά σχάσιμα υλικά που χρησιμοποιούνται στα είδη αυτά ή παράγονται μέσω της χρήσης τους, δεν πρέπει να χρησιμοποιούνται σε πυρηνικές εκρηκτικές συσκευές ούτε για την έρευνα ή ανάπτυξη πυρηνικών εκρηκτικών συσκευών ούτε για στρατιωτικούς σκοπούς».